OB 'sal moet dagvaar in Mangaung' | Netwerk24
Kohli 1ste Indiër wat 10 000 T20-lopies moker
Virat Kohli het die eerste Indiese kolwer geword wat 10 000 T20-lopies aanteken toe sy Royal Challengers Bangalore-span Sondag in Dubai met die Mumbai Indians afgereken het.
OB 'sal moet dagvaar in Mangaung'
Deur Marietjie Gericke 10 Oktober 2018 06:08
Die kantoor van die openbare beskermer (OB) in Bloemfontein word oorval met klagtes oor die metro, en as amptenare nie reageer op aanmanings om voor die kantoor te verskyn nie, sal adv. Busisiwe Mkhwebane, die OB, gevra word om in te gryp.
Oupa Segalwe, woordvoerder van die OB se kantoor in Pretoria, sê adv. Erika Cilliers van die OB se kantoor in Bloemfontein kry glo nie die samewerking van adv. Tankiso Mea, stadsbestuurder, en sy bestuurspan nie. Sy het reeds 'n finale aanmaning aan hulle gestuur om voor haar te verskyn.
Busisiwe Mkhwebane, die openbare beskermer (OB). Foto: News24
As hulle versuim, sal Mkhwebane gevra word om hulle te dagvaar om voor die OB se Bloemfonteinse kantoor te verskyn. Sy sal ook gevra word om 'n stelselondersoek na die werkinge van die metro te gelas "sodat die metro voorkomend kan optree en nie net op klagtes reageer nie".
Die geldsake van die metro is benard en die nasionale tesourie het die metro gehelp om 'n omdraaistrategie van 213 bladsye te skryf. Die metroraad moet dit egter nog goedkeur.
Op 31 Julie vanjaar was die uitstaande debiteure van die Mangaung-metro R4,5 miljard, R79,8 miljoen meer as die vorige maand. Hiervan is R846 miljoen deur die staat verskuldig; altesame 18,45% van die uitstaande debiteure," sê Hans Britz, DA-stadsraadslid.
Rossouw Botes, DA-raadslid, sê die meeste klagtes by die OB se Bloemfonteinse kantoor gaan oor waterlekke (48% van die stad se drinkwater gaan nou verlore); vullisverwydering (die stad word verswelg deur opgehoopte vullissakke wat nie verwyder word nie); en riooloorlope (wat nou 'n agterstand van 1 300 gevalle het).
"Raadslede se telefone lui onophoudelik soos wat inwoners kla."
Dr. Zweli Mkhize, wat glo weer op pad Bloemfontein toe is.Foto: News24
Britz sê die jongste raadsvergadering kon nie gehou word nie omdat daar glo nie geld vir papier was om agendas te druk nie.
"Hoe kan Olly Mlamleli, uitvoerende burgemeester, in dié haglike omstandighede 'n Erfenisdag-partytjie vir werknemers op Loch Logan-eiland hou?"
Mea sê hy is nie bewus van die finale aanmaning van die OB se kantoor nie. Op die vraag hoe munisipale dienste verbeter gaan word, sê hy "dinge is besig om te gebeur".
Intussen sê Eddie Rasoeu, DA-raadslid, dr. Zweli Mkhize, minister van samewerkende regering en tradisionele sake, het glo Dinsdag in 'n onderhoud oor SAfm gesê hy beplan 'n opvolgbesoek na die metro waar hy reeds meer as drie maande gelede kom ingryp het.
Mea sê hy is nie bewus hiervan nie en Mkhize se kantoor sê hulle kan nog nie die besoek bevestig nie.
Hardie Viviers, DA-koukusleier, sê die koukus gaan binnekort 'n omvattende verslag oor al die diensleweringsprobleme in Mangaung aan die Menseregtekommissie (MRK) oorhandig.
Baba Sebolao, EFF-raadslid, sê hy dink Mkhize se ingryping in Mangaung was oëverblindery. "Dis die ANC wat die ANC beskerm. Niks het sedertdien verbeter nie."
Netwerk24 het op 22 Junie berig Mkhize het by nege sukkelende Vrystaatse munisipaliteite sowel as die metro kom ingryp sodat hulle reggeruk kan word.
Meer oor: Mangaung-Metro | Adv. Tankiso Mea | Adv. Busisiwe Mkhwebane | Bloemfontein | Klagtes | Ingryping | Openbare Beskermer (Ob)